Ֆրայ Օտտո

Ֆրայ Պաուլ Օտտո (, ), գերմանացի ճարտարապետ: Համաշխարհային ճանաչում է ձեռք բերել իր նախագծերում պարուսինե և մեմբրանային կոնստրուկցիաների կիրառմամբ: Արժանացել է Պրիցկերի ճարտարապետական մրցանակի (2015):

Կենսագրություն 

Ծնվել է 1925 թվականի մայիսի 31-ին Զիգմար քաղաքում ճարտարապետի ընտանիքում: 1931-1943 թվականներին որմնադրություն է սովորել Բեռլինի Ցելենդորֆ շրջանի դպրոցում: Մինչև լյուֆտվաֆե զորակոչվելը ճարտարապետություն է ուսումնասիրել Բեռլինում: Երկրորդ համաշխարհային պատերազմի տարիներին կռվել է որպես ռմբակոծիչի օդաչու: Գերի է ընկել` իր անազատությունն անցկացնելով ֆրանսիական ռազմագերիների ճամբարում: Այդ ճամբարի կառուցման ընթացքում Օտտոյին հաջողվել է դրսևորվել որպես ինժեներ` առաջարկելով թեթև կառուցվածքով մի քանի շինությունների նախագծեր, որոնք իրականացվել են:

Գերությունից ազատվելուց հետո Ֆրայ Օտտոն ընդունվել է Բեռլինի տեխնիկական համալսարան, որն ավարտել է 1950 թվականին ճարտարապետի վկայականով: Որոշ ժամանակ վերապատրաստվել է ԱՄՆ-ում, որտեղ հանդիպել է այնպիսի ճարտարապետների, ինչպիսիք են Էրիխ Մենդելսոնը, Լյուդվիգ Միս վան դեր Ռոեն, Ռիխարդ Նոյտրան և Ֆրենկ Լլոյդ Ռայթը:

Իր ճարտարապետական գործունեությունը Օտտոն սկսել է Գերմանիայում 1952 թվականին` Ցելենդորֆում հիմնելով ճարտարապետական սեփական գրասենյակ: 1954 թվականին նա ստացել է դոկտորական աստիճան կախովի (ձգվող) կոնստրուկցիաների համար:

1964 թվականին Օտտոն Շտուտգարտի համալսարանում հիմնել է Թեթև կոնստրուկցիաների ինստիտուտը` որպես պրոֆեսոր գլխավորելով այն մինչև թոշակի անցնելը: Լինելով թոշակառու` նա շարունակել է ճարտարապետական, ինժեներական ակտիվ գործունեությունը:

Մահացել է 2015 թվականի մարտի 9-ին:

Որոշ աշխատանքներ 
 1967 թվական - Առևտրի համաշխարհային ցուցահանդեսում (Մոնրեալ, 1967) Արևմտյան Գերմանիայի տաղավար
 1972 թվական - Մյունխենի օլիմպիական մարզադաշտի տանիք
 1985 թվական - Tuwaiq Palace շենք (Սաուդյան Արաբիա)
 200 թվական - Առևտրի համաշխարհային ցուցահանդեսում (Հաննովեր, 2000) Ճապոնիայի տաղավար

Որոշ մրցանակներ 
 1980 և 1998 թվականներ - Աղա խանի մրցանակ ճարտարապետության բնագավառում
 1990 թվական - Հոնդա մրցանակ
 1996 թվական - Վոլֆի մրցանակ ճարտարապետության բնագավառում
 2005 թվական - Բրիտանացի ճարտարապետների թագավորական ինստիտուտի (RIBA) ոսկե մեդալ
 2006 թվական - Ճարտարապետության կայսերական մրցանակ
 2015 - Պրիցկերի ճարտարապետական մրցանակ

Տես նաև 
 Ցանցաթաղանթ
 Վլադիմիր Շուխով

Ծանոթագրություններ

Արտաքին հղումներ 
 Ֆրայ Օտտոյի պաշտոնական կայք
 Ֆրեյ Պաուլ Օտտո

Գերմանացի ճարտարապետներ
Երկրորդ համաշխարհային պատերազմի մասնակիցներ
Բեռլինի գեղարվեստի ակադեմիայի անդամներ